runetrust/blame-folketinget-dk huggingface dataset:
Johannes Lebech (RV), 2016-05-24:
Godhavnsdrengene blev behandlet ulovligt, også med den tids regler, og derfor er det klogt, at drengene fra Godhavn er gået til domstolene for at få den erstatning, der så er en bekræftelse på, at der er foregået en ugerning, og dermed kan det forhåbentlig opleves som en undskyldning og måske blive en slags punktum i de enkelte menneskers oplevelse af den uret, de har været udsat for.
Line Barfod (EL), 2004-05-06:
Jeg er noget rystet over den radikale holdning i denne her sag, og jeg undrer mig også over, at det ikke er længe siden, at De Radikale sammen med SF og Enhedslisten har fremsat forslag om at ændre anklagemyndigheden, at justitsministeren ikke skulle være øverste anklagemyndighed, og at vi i et fælles betænkningsbidrag har skrevet, at justitsministeren ikke længere skulle kunne bestemme, om der skulle rejses sag, og »... at justitsministeren vil kunne udsættes for pres fra politikere og andre for at blive udnyttet i kontroversielle straffesager med stor offentlig omtale.«
Birthe Rønn Hornbech (V), 2001-03-22:
Jeg forstår forretningsordenen sådan, at jeg kun må stille spørgsmål til ordføreren, og jeg vil derfor spørge fru Dorte Bennedsen, om ikke det er rigtigt, at jeg slet ikke havde været på talerstolen, før fru Dorte Bennedsen og justitsministeren begyndte at tale om teknik og om Straffelovrådet.
Pia Christmas-Møller (KF), 2007-05-31:
Men det er selvfølgelig måske lidt for komplekst for en socialdemokrat at fatte, en socialdemokrat, som traditionelt er vant til at måle alt i kroner og øre, og hvor store udgifter man har brugt på det – jo større udgifter, helst i milliardklassen, jo større forventer man lykken er.
Brian Mikkelsen (KF), 2013-11-12:
Jeg tror, markedet er sådan indrettet, at der både for dem, som skal udstede dem så at sige, og for dem, som skal bruge dem, skal være et økonomisk incitament til at sikre en form for garanti – ligesom vi har med den konstruktion, vi har inden for Vækstfonden, eller det kan være Dansk Vækstkapital-konstruktionen.
Per Stig Møller (KF), 2007-05-08:
Da hr. Martin Henriksen jo med rette har interesseret sig for disse 12 spørgsmål og jeg kan forstå, at de ikke er overgivet til Europaudvalget og Folketinget, skal jeg her meddele, at det vil jeg sørge for sker, således at de kan indgå i Europaudvalgets debat, Folketingets debat og den offentlige debat.
Jørgen Estrup (RV), 1998-02-17:
Jeg vil i og for sig godt spørge både hr. Søvndal og hr. Albrechtsen om, hvad det ville føre til, hvis vi skulle til at diskutere, om grundlovens § 73 om ekspropriation var overtrådt, og man så sagde: Vi er i øvrigt ligeglade med, hvad Justitsministeriet mener, for vi mener noget helt andet selv!
Karsten Hønge (SF), 2021-11-23:
Det skal vi selvfølgelig, og ovenikøbet vil jeg sige, at den måde, vi har grebet den her sag an på, kunne være en god inspiration til andre brancher og erhverv, der i fremtiden måtte blive udsat for ugunsten i erhvervslivet og derfor oplever, at deres jobs forsvinder.
Jann Sjursen (KRF), 2001-04-25:
Jeg vil derfor for en sikkerheds skyld og for forståelsens skyld gerne høre, om ordføreren fra SF kan bekræfte, at det også er tilfældet, at det er det, der er meningen og hensigten med SF's forslag til vedtagelse, for i så fald så kan vi fuldt ud støtte det fra Kristeligt Folkepartis side.
Søren Søndergaard (EL), 2002-05-07:
Det er jo sådan, at Udenrigsministeriet en gang årlig udsender et katalog på 30-40 A4-sider over sager, som er blevet fristforlænget ud over de 30 år, og der er i hvert fald mange gange, hvor man ikke umiddelbart helt forstår, hvad begrundelsen for det er.
Karen Hækkerup (S), 2013-05-14:
Jeg har stor sympati for, at Dansk Folkeparti gerne vil fremme den her dagsorden, men jeg ved ikke rigtig, hvad der ville være at mødes om, for det, som Dansk Folkeparti spørger til, findes jo i forvejen, for det er sådan, at man som kommunalbestyrelse skal inddrage familie og netværk, man skal overveje, hvordan det kan lade sig gøre.
Jonas Dahl (SF), 2008-11-13:
Jeg tænker, at de jo må være nogle af Dansk Folkepartis kernevælgere, som man kunne forestille sig ville have en stor interesse i at have en sundhedsforsikring, og med det system, man har bygget op omkring sundhedsforsikringerne, er det vel netop de grupper, som ikke har så gode muligheder for det.
Steen Gade (SF), 1998-11-18:
Ligesom vi er skeptiske over for buejagt, er vi stærkt bekymrede over det store antal anskydninger ved normal jagt. Den sidste undersøgelse fra Danmarks Miljøundersøgelser siger f.eks., og jeg citerer fra den: »Sammenlagt må det vurderes, at der anskydes mere end én gås for hver, der nedlægges.
Kim Christiansen (DF), 2012-02-02:
Men jeg er lidt nysgerrig, for jeg kan høre, at hr. Henning Hyllested sådan er meget kritisk over for det her lovforslag, men jeg hører ikke en klar tilkendegivelse af, om hr. Henning Hyllested i sidste ende vil ende med at støtte det her lovforslag, hvis det ender med at blive vedtaget, som det ligger her.
Margrethe Vestager (RV), 2013-04-09:
I forhold til de unge er det nu ikke noget, man bare kan opfordre til, for nu kan man reelt placere brevafstemningen på uddannelsesinstitutionerne, og man kan også lade den finde sted andre steder, hvor unge og andre vælgere færdes: på det lokale bibliotek eller for den sags skyld i byens sportshal.
Rune Lund (EL), 2007-02-08:
Men samtidig er det jo også sådan, at der er en lang række af de fornuftige punkter, som rent faktisk er i den erklæring fra Europa-Parlamentet, som ikke er punkter, som Dansk Folkeparti kan støtte, eller i hvert fald er det punkter, som partiet næppe kan støtte, og som det er helt sikkert at der decideret er medlemmer af Dansk Folkeparti som ikke kan støtte.
Per Dalgaard (DF), 2004-04-27:
Det er jo en kendt sag, at for en muslim er det helt legitimt at lyve en vantro op i ansigtet angående vedkommendes intentioner, så hvordan kan man overhovedet stole på, at de egentlig vil efterleve demokratiske principper, at det ikke bare er et skalkeskjul, og at det ikke bare er noget, de siger, men reelt set fortæller deres sognebørn, hvis det hedder sådan hos dem, noget helt, helt andet, når de kommer ud blandt dem?
Jakob Axel Nielsen (KF), 2009-05-06:
Der er sket meget mere, end jeg har mulighed for at gøre rede for på de 15 minutter, som jeg i dag har til rådighed, men jeg synes, at en grundig status er på sin plads, og derfor har jeg taget initiativ til, at der inden sommerferien vil blive offentliggjort en statusrapport med en grundig gennemgang af de initiativer, der er taget på baggrund af anbefalingerne i kræftplan II.
Zenia Stampe (RV), 2017-05-09:
Men det er jo et benspænd, og det er, for at vi får en indstilling som her, hvor det er arkitekter – det er så ikke et unisont bygningssyn, men det er dog otte arkitekter – der siger, at det her har så stor værdi for vores danske arkitekturhistorie, at det synes de vil være trist at rive ned og affrede.
Lise Bech (DD), 2023-11-17:
Jeg nævnte også i min tale, at Danmarksdemokraternes standpunkt er baseret på et notat, der hedder »Fakta om Atomkraft i Danmark«, lavet i november 2022 af 16 energiforskere fra Aalborg Universitet, DTU, Syddansk Universitet, Aarhus Universitet og Københavns Universitet og baseret på uafhængige kilder.
Lisbeth Bech Poulsen (SF), 2014-11-25:
Folketinget og regeringen skal ikke blande sig direkte i fondens arbejde, men vi håber, at fonden også vil arbejde ud fra brandmandens princip om at tage udgangspunkt i natur, der kan reddes og forbedres, og ikke udelukkende koncentrere sig om at oprette nye naturarealer, som først får høj naturkvalitet efter mange år.
Mona Juul (KF), 2022-05-17:
Måske er det, fordi loven også hastes lidt igennem, på trods af at det offentliges indkøb på 380 mia. kr. om året ellers er en fantastisk motivation til hele tiden og altid at forsøge at gøre det bedre og gøre det godt og grundigt, baseret på viden og dialog.
Jakob Sølvhøj (EL), 2022-05-12:
Det gælder både i forhold til den praktiske hjælp, det gælder i forhold til den personlige pleje, og det gælder ikke mindst i forhold til den omsorg, som burde være en central del af vores ældrepleje, men som desværre ikke altid er det, fordi den knapt udmålte tid ikke giver plads til mere end den absolut nødvendige hjælp og nogle gange ikke engang det.
Steffen Larsen (LA), 2025-11-07:
En af de ting, som jeg bemærker ved det her forslag, er jo, at man reelt set fjerner muligheden for ca. en million lønmodtagere for at kunne være med til udpegning af kurator, idet selskabet går konkurs, fordi det fra nu af kun skal være organiserede medarbejdere, altså folk, der er i fagforening, der skal kunne være med til udpegning af kurator.
Tove Videbæk (KD), 2004-11-17:
Jeg vil også meget gerne i forhold til fru Lene Garsdal have lov til i udvalgsarbejdet at gøre nærmere rede for det, som fru Lene Garsdal oplever som et nyt regelsæt, som jeg ikke oplever som et nyt regelsæt – vi snakker klageveje her – fordi det, der for størstedelens vedkommende er tale om her, på baggrund i øvrigt af en dialog med Folketingets Ombudsmand, er, at vi nu præciserer gældende årelang praksis.
Charlotte Fischer (RV), 2007-02-21:
Nej, det, jeg har gjort, er, at jeg har bedt mine embedsmænd om at give nogle bud på, hvad effekterne er, og hvorvidt det kan hænge sammen, hvis man via omlægning – altså uden at øge egenbetalingen i tandplejesektoren under et – skal komme folk med aggressiv paradentose i møde og løse det problem, som jeg anerkender eksisterer.
Samira Nawa (RV), 2021-04-06:
Men jeg hæfter mig jo ved, at man netop er i gang, at ATP ikke dukker sig, at ATP faktisk er meget tydelige omkring, at det er et fokus, de har, og at de også har sat sig nogle mål for deres investeringer i netop det grønne, og også i forhold til det lovforslag, vi behandlede før det her beslutningsforslag, er det jo netop at udvide rammerne for grønne investeringer, vil jeg mene, for der er ikke noget modsætningsforhold mellem at investere grønt og at investere, så pengene vokser.
Rune Lund (EL), 2018-12-19:
Grunden til, at jeg i min tale fremhæver de 1 pct. af BNI, som vi bør komme op på fra de nuværende 0,7 pct., er, at det fremgår som en del af vores 100-dages plan – »100 dage med Enhedslisten« – som jo er vores forslag til finanslov, og som jo så også er et af de 100 punkter, som vi ville iværksætte, hvis det var os, der ligesom kunne bestemme, hvis det var os, der havde magt, som vi har agt her i Folketinget, eller hvis det var os, der havde 90 mandater bag vores politik i Folketinget.
Simon Emil Ammitzbøll (RV), 2005-06-17:
Jeg medgiver selvfølgelig, at der er 500.000 Jensener og Hansener og, hvis vi tager Nielsener og Petersener med, endnu flere, men de bliver jo ikke berørt, for det er staten, der har beskyttet deres familienavne, det er ikke familierne selv.
Lars Løkke Rasmussen (V), 2004-03-30:
Jeg kan til fulde bekræfte alt, hvad fru Sophie Hæstorp Andersen her sagde, nemlig at der styk for styk, hvis man ser behandlingen som sådan en sammenhængende kæde, led for led jo er tale om kendt teknologi, som har været succesrigt afprøvet, og som for store deles vedkommende jo også er en integreret del af de behandlingstilbud, der gives, ikke bare her, men også andre steder.
Pia Olsen Dyhr (SF), 2009-11-27:
Nu er det jo ikke nogen hemmelighed, at Dansk Folkeparti måske har lidt mere indflydelse på regeringen, end SF har, og når vi kigger på f.eks. spørgsmålet om hormonforstyrrende stoffer, vil vi se, at Dansk Folkeparti jo har været med til at sikre, at der blev sat penge af på finansloven til oprettelsen af Center for Hormonforstyrrende Stoffer.
Søren Søndergaard (EL), 1999-11-11:
Ja, faktisk er det jo sådan, at der i forelæggelsen til det her forslag direkte indskærpes, at man skal være påpasselig med ikke at bruge samfundstjeneste i forbindelse med narkokriminalitet, altså hvor folk f.eks. sælger for at skaffe penge til eget forbrug.
Eyvind Vesselbo (V), 2004-05-04:
Socialdemokratiet ønsker altså ikke, og her har vi den samme problemstilling som i det tidligere forslag, at Det Danske Teater skal have støtte ud fra, hvor mange der kommer i teatret, men ud fra det reelle publikumsgrundlag, altså ikke på baggrund af, hvor mange billetter der sælges, men hvor mange der potentielt kunne gå i teatret.
Pernille Vigsø Bagge (SF), 2007-05-24:
Det er sådan i mit parti, at der er en ligelig andel af mænd og kvinder opstillet og repræsenteret i forskellige sammenhænge, kommunalpolitisk osv., det er jo derfor, det ikke er nødvendigt at lave kvoter på det område, men da det kun er 4 pct. af erhvervslederne, der er kvinder, føler vi, det er nødvendigt at lave kvoter på det område.
Torsten Schack Pedersen (V), 2020-02-18:
Der er også en bestemmelse i forslaget om, at virksomheder, der ikke oplyser nettoomsætningen i årsrapporten – det er man nemlig ikke forpligtet til, bl.a. af konkurrencemæssige hensyn – nu skal indberette nettoomsætningen til Erhvervsstyrelsen, samtidig med at man indsender årsrapporten.
Karen Hækkerup (S), 2009-02-17:
Tænk så, hvor meget godt der ville være for en 12-årig, hvis forældre er fløjtende ligeglade, som måske er på stoffer eller bare er fuldstændig ude af stand til at påtage sig det forældreansvar, de har, i at komme i kontakt med en politimand, en rigtig voksen mand, som kunne være rollemodel, en, som man kunne se op til, som man kunne snakke med, og som ikke bare siger »hold kæft«, »smut uden for døren« eller »du laver problemer« - en eller anden voksen, der gad dem.
Peter Skaarup (DD), 2023-05-03:
Men vi ser det også som vigtigt, at man bidrager til samfundet, og det er klart, at hvis alle kvinder får at vide, at de slet ikke kan bidrage, slet ikke kan stille op på en arbejdsplads, fordi de skal stå der uden tørklæde, og derfor ikke møder op, så har vi jo også et problem som samfund.
Ole M. Nielsen (KRF), 2002-05-13:
Det er sandsynligvis også rigtigt, at det ikke er faldet, men man må så konstatere, at ulykker og nedslidning har en anden karakter, for vores smertetærskel er selvfølgelig faldet; det er jo en anden karakter, ulykker og nedslidning har nu om dage, og sådan skal det også være. Vores smertetærskel skal selvfølgelig falde i et moderne og rigt samfund, hvor vi har nogle helt andre muligheder for at beskytte arbejdstageren; der skal vi selvfølgelig stille andre krav til arbejdsmiljøet, end man skulle for 50 og 100 år siden, det er klart.
Frederik Bloch Münster (KF), 2025-02-18:
Forskere advarer om, at Golfstrømmen – som er en del af det store globale system af havstrømme kaldet AMOC, hvad jeg efter bedste evne, sagt til Præsidiet, vil oversætte til dansk til den atlantiske termohaline cirkulation, som sikrer et tempereret klima i vores del af verden – er i fare for at kollapse.
Kim Andersen (V), 2004-10-28:
Med lovforslaget indføres der en ordning, så visse reparationer og udskiftninger, som forbrugerne i dag selv må udføre, men som det efter gældende lov ikke er tilladt for andre håndværkere end de autoriserede installatører at udføre, nu fremover vil kunne udføres af enhver, altså også af en håndværksvirksomhed, som ikke har autorisation til det pågældende område.
Karen Hækkerup (S), 2006-10-05:
Venstres ordfører tilbageviser gang på gang påstande og argumenter om, at der skal skæres i normeringer, at frugtordninger skal væk, at der ikke længere skal være gratis bleer til børnene i vuggestuerne, at vikardækningen skal væk, og at der skal indføres lukkedage – alt sammen ting, der forringer den daglige velfærd for mange børn og forældre.
Steffen W. Frølund (LA), 2025-05-14:
Og så er det ikke et helt ubegrundet risikobillede, for det er mit indtryk, at det var præcis det, der skete, da der blev afholdt end atomkrafthøring i Folketinget for et par år siden, hvor der var talere, der kun var inviteret på baggrund af deres holdninger og ikke på baggrund af deres ekspertise.
Henrik Sass Larsen (S), 2001-10-23:
Altså er det sådan et eller andet, vi kan få bekræftet og sige: Jamen undersøgelser viser, at når vi er ude at spørge folk anonymt i de danske fængsler, svarer de entydigt eller overvejende: Ja, det er et rent hyggeophold at sidde i et dansk fængsel?
Rasmus Prehn (S), 2009-01-28:
Hvordan forklarer ministeren sit budskab om, at »anlægsinvesteringerne skal holdes i ro«, når det netop er inden for byggeriet, vi her og nu oplever den største stigning i ledigheden, ligesom både Dansk Byggeri, flere berørte fagforeninger og øvrige organisationer efterlyser fremrykning af offentlige anlægsinvesteringer?
Karin Nødgaard (DF), 2012-04-17:
For Dansk Folkeparti er det ønsket, at der med nedsættelsen af en hjemmehjælpskommission med deltagelse af fagligt kompetente mennesker fra bl.a. kommuner, interessegrupper og -organisationer vil komme forslag til, hvordan hjemmeplejen kan udvikles, så den imødekommer de behov, som skal opfyldes for at tilgodese den gruppe af primært ældre borgere, som antalsmæssigt bliver større de kommende år.
Anders Fogh Rasmussen (V), 2005-11-02:
Jeg synes, at transport- og energiministeren har afgivet et meget godt og afbalanceret svar ved at slå fast, at det her som udgangspunkt faktisk er en kommunal opgave, men ved også at åbne for en overvejelse om, at det kan være et projekt, hvor staten måske kunne gå ind, men uden at give et tilsagn alene af den grund, at der ikke er noget grundlag for at træffe en beslutning på nuværende tidspunkt.
Mette Frederiksen (S), 2020-06-22:
For det andet vil jeg sige – og det er bare for, at alle har det med i det videre arbejde – at man kan diskutere ganske meget omkring håndteringen af coronaen, og det kan man selvfølgelig gøre med god grund, men der er i hvert fald én ting, som man har haft svært ved at planlægge sig ud af, hvilket evalueringen også kommer til at vise, var, at der pludselig var et øjeblik og et tidspunkt, hvor der ikke var tid til at overveje en masse, hvor der ikke var tid til at skrive ned, og hvor der ikke var tid til at lave fine, spændende processer.
Tom Behnke (FRI), 2001-01-16:
Ikke nødvendigvis at det skal være i den lille bitte landsby med fem huse og to bondegårde, man skal lægge institutionerne - det tror jeg ikke, det kan bære - men at man mere regionalt ser på, hvor er der behov for, at man styrker beskæftigelsen osv. Men det er lige så vigtigt i den forbindelse at understrege, at de pågældende institutioner naturligvis kun skal lægges derud, hvis det er sådan, at deres karakter gør, at det kan lade sig gøre at lægge dem derude.
Helle Bonnesen (KF), 2025-11-25:
Jeg vil her sluttelig gerne sige til Borgernes Parti, at vi på den ene side står med et uhørt forslag, hvor man vil stille mistillid til en statsminister via et beslutningsforslag i stedet for at benytte gængse demokratiske greb, og at vi jo på den anden side er et parti, der ønsker og altid vil arbejde for en borgerlig regering.
Villy Søvndal (SF), 2003-03-27:
Jeg synes, at det er en helt rimelig overvejelse, at vi skulle gå endnu videre, end tilfældet er i vores forslag. Så synes jeg, at debatten har været præget af, at vi har spurgt ordførerne fra regeringspartierne - ikke så meget Dansk Folkeparti - om det ikke er rigtigt, at situationen er den, at arbejdsløsheden faktisk stiger dramatisk i øjeblikket.
Helge Adam Møller (KF), 2003-12-10:
Besiddelse af disse knive er i dag ikke en overtrædelse af våbenloven, og derfor kan vi politifolk ikke konfiskere dem, før vi senere på aftenen finder de samme personer med de samme knive i hånden, men nu i færd med at begå eller allerede have begået vold eller røveri eller have brugt kniven til trusler i forbindelse med voldtægt.«
Kim Behnke (FP), 1997-10-28:
Men det, der bringer mig herop, er, at fru Sonja Mikkelsen er sikker på, at ledelserne rundt omkring ikke vil svigte deres ansvar; men det er ikke det, der er problemet, og for at forklare det vil jeg foretage en sammenligning: Den togfører i DSB, som overser et signal og dermed kommer til at forårsage en ulykke, gør det jo ikke, fordi vedkommende ikke tager sit ansvar alvorligt, eller fordi vedkommende er selvmordspilot, men fordi vedkommende overser et trafiksignal.
Karen Ellemann (V), 2008-12-16:
Jeg vælger at svare konkret på den sidste del af spørgsmålet, eftersom den første del af spørgetiden handlede om noget, vi sådan set allerede har været inde på rigtig mange gange i den her ordførerrunde, nemlig hvorvidt meldepligt skal være kl. 9.00 eller mellem kl. 12 og 14.
Eva Flyvholm (EL), 2016-05-26:
Jeg synes, hele den her situation peger på, at vi bare må sige, at det ikke er godt nok, at der er en samling af partier, der kan blive enige om at købe kampfly, men ikke kan blive enige om, hvad det skal have af økonomiske konsekvenser i Danmark, når de her kampfly rent faktisk skal betales og drives.
Anders Samuelsen (LA), 2017-03-14:
Det er jo præciseret, hvad jeg også læste op, at det er et helt legitimt politisk mål, at man i den nationale lovgivning laver beskyttelse af den offentlige sundhed og sikkerhed, miljøet og den offentlige sædelighed, social- og forbrugerbeskyttelse og fremme af beskyttelse af den kulturelle mangfoldighed.
Anders Fogh Rasmussen (V), 2003-01-16:
Jeg håber, at det kan lade sig gøre at opnå en bred enighed i Folketinget om det grundlag, som det sagkyndige udvalg skal arbejde på, for jeg har altså kun det ønske, at den her sag finder en løsning, som gør, at vi kan have et system, der hviler på en bred tillid mellem Folketinget og den til enhver tid siddende regering.
Jørgen Arbo-Bæhr (EL), 2005-10-06:
Og så vil jeg godt fremsætte følgende Forslag til vedtagelse »På baggrund af statsministerens udtalelser om, at det ikke er regeringens målsætning at skabe øget ulighed, opfordrer Folketinget regeringen til: – at ophæve kontanthjælpsloftet, – at hæve satserne for starthjælp/introduktionsydelse til samme niveau som kontanthjælpen, – at sikre lavere huslejer og flere og bedre almene boliger, – at øge beskæftigelsen gennem massive investeringer i uddannelse og forskning og fremme produktion af vedvarende energi og økologiske fødevarer, – at ansætte flere inden for den sociale velfærd, – at forhindre nedslidning gennem forbedring af arbejdsmiljøet og at åbne muligheder for at bruge dagpenge og kontanthjælp til fordeling af arbejdet og – at sikre, at pensioner, kontanthjælp og dagpenge reguleres 100 pct. i takt med lønudviklingen.«
Jakob Axel Nielsen (KF), 2009-05-20:
Jeg vil i den forbindelse gerne gentage mit forslag om, at vi i de kommende satspuljeforhandlinger i efteråret tager en åben drøftelse af, om der kan være behov for en yderligere styrkelse af de regionale selvmordscentre, herunder tager stilling til, om puljen til en styrkelse af behandlingsindsatsen afsat i satspuljen for 2009-2012 skal gøres permanent, når den udløber i 2012.
Per Clausen (EL), 2007-04-18:
På den baggrund er den sådan meget omfattende argumentation, der er på det her område, og hvor der tilsyneladende overhovedet ikke er nogen tvivl – altså der er andre områder, hvor man kan sige der kan være brug for mere forskning, flere undersøgelser osv., men når det handler om, at heste er flokdyr, og at heste har behov for at være sammen med andre heste, så er der tilsyneladende videnskabeligt set ikke nogen tvivl om, hvad det er, der skal til.
Ole Stavad (S), 2003-11-11:
Men jeg vil godt spørge hr. Freddy Dam: Hvilke konsekvenser mener hr. Freddy Dam, man bør drage af en minister, der har kostet et milliardbeløb i en sag, der har været kendt for ministeren, nemlig gennem et lovforslag, der var fremsat, og som han helt bevidst vælger ikke at genfremsætte?
Dan Jørgensen (S), 2020-01-31:
Men når vi alligevel gør det, når vi alligevel er ambitiøse, når det alligevel giver mening, at et bredt flertal i Folketinget nu er blevet enige om, at vi skal reducere med 70 pct. i 2030 og være neutrale i 2050, så handler det jo om, at vi kan inspirere andre.
Holger K. Nielsen (SF), 2003-06-03:
Mit gæt er, at det i hvert fald på det retlige område bliver nødvendigt at lave nogle justeringer, simpelt hen fordi der er nogle ting, der ikke passer, som det skal - det vil jeg gætte på bliver nødvendigt - nogle justeringer, som alle er enige om vil være nødvendige. Så siger jeg: Jamen hvorfor så ikke også justere forsvarsundtagelsen, hvor vi får en langt mere præcis afgrænsning af, hvad den skal bruges til?